Ondersoek ná akteur op stel sterfOdwa Shweni (Foto: Verskaf) Die polisie in KwaZulu-Natal sê hy ondersoek bewerings dat ŉ 39-jarige Suid-Afrikaanse akteur verlede week op die stel van ŉ fliek in die Drakensberge dood is omdat die nodige veiligheidsmaatreëls glo nié getref is nie. Odwa Shweni (39), ŉ IT-spesialis en deeltydse akteur van Johannesburg, was glo besig met repetisies vir ŉ fliek toe hy Donderdag sy balans verloor en sowat 40 m ver by ŉ waterval in die Drakensberge na sy dood geval het. Lt.kol. Thulani Zwane, woordvoerder van die polisie, sê die polisie dra kennis van bewerings dat daar nie genoegsame veiligheidsprotokolle op stel was nie. Volgens hom vorm dié bewerings deel van die polisieondersoek na die voorval. “Daar is nog geen duidelikheid oor hoe die voorval gebeur het nie. ŉ Geregtelike doodsondersoek word gedoen om vas te stel of iemand vir sy dood verantwoordelik gehou moet word,” sê hy. Ali Rodolo, familiewoordvoerder en direkteur van Kakanyo Business Solutions waar Shweni gewerk het, het Maandag aan Maroela Media gesê die familie het ook geen duidelikheid rondom dié voorval wat Shweni se lewe geëis het nie. Die Sterkspruit-waterval waar die voorval glo gebeur het (Foto: TripAdvisor) “Die naam van die fliek waaraan hy gewerk het, is nog nie bekend gemaak nie omdat die familie nog nie met die rolprentspan in gesprek was nie,” sê hy. Rodolo sê die verfilmingspan was reeds vir een week besig met die verfilming van die fliek toe Shweni dood is. “Daar is nog nie duidelikheid oor presies wat gebeur het nie. Al wat ons nou weet, is dat die rolprentspan besig was met ŉ repetisie toe hy per ongeluk gegly en geval het. Dis ŉ absolute fratsongeluk.” Ondersoekspanne is oomblikke nadat die akteur geval het ontbied, maar die gebied was glo te ruig en dit was volgens Rodolo te gevaarlik om na Shweni te gaan soek. “Ondersoekspanne kon nie daarin slaag om by hom uit te kom nie omdat dit te gevaarlik was. ŉ Soektog is Donderdagaand afgelas en sy liggaam is Vrydagoggend net ná 10:00 uit die ruigtes gehaal. Hy was reeds dood.” Rodolo sê die Shweni-familie het intussen privaatheid versoek. Shweni sal op 22 April in Queenstown in die Oos-Kaap begrawe word.